बिलासपुर. गोवा के गारमेंट ब्रांड के शो रूम के चेजिंग रूम में खुफिया कैमरा पकड़ में आने के बाद छत्तीसगढ़ में हड़कंप मच गया है. यहां सीआईडी के एडिशनल डीजीपी राजीव श्रीवास्तव के आदेश पर पुलिस ने शनिवार को बिलासपुर शहर के सभी मॉल व प्रमुख रेडीमेड कपड़ों की दुकानों में अचानक छापे मारे. राजीव श्रीवास्तव ने राज्य में सभी एसपी व थानेदारों को फरमान जारी किया कि उनके शहर व थाना क्षेत्रों में संचालित दुकानों की जांच की जाए. वहां चेजिंग रूम में खुफिया कैमरा मिलने पर वैधानिक कार्रवाई की जाए. साथ ही लोगों से भी अपील की गई है कि चेजिंग रूम में इस तरह से कैमरे की जानकारी होने पर तत्काल पुलिस को सूचित करें. हालांकि जांच में पुलिस को कहीं भी खुफिया कैमरा नहीं मिला.